CELEX: 32020D1653
Language: bg
Date: 2020-11-06 00:00:00
Title: Решение за изпълнение (EC) 2020/1653 на Комисията от 6 ноември 2020 година за прекратяване на антисубсидийната процедура по отношение на вноса на определени горещовалцовани листове и рулони от неръждаема стомана, с произход от Китайската народна република и Индонезия

9.11.2020   
               
               
                  BG
               
               
                  Официален вестник на Европейския съюз
               
               
                  L 372/50
               
            
         РЕШЕНИЕ ЗА ИЗПЪЛНЕНИЕ (EC) 2020/1653 НА КОМИСИЯТА
         от 6 ноември 2020 година
         за прекратяване на антисубсидийната процедура по отношение на вноса на определени горещовалцовани листове и рулони от неръждаема стомана, с произход от Китайската народна република и Индонезия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (1), и по-специално член 14, параграф 1 от него,
         като има предвид, че:
         1.   ПРОЦЕДУРА
         
         
                     (1)
                  
                  
                     На 10 октомври 2019 г. Европейската комисия („Комисията“) започна антисубсидийно разследване по отношение на вноса в Съюза на определени горещовалцовани листове и рулони от неръждаема стомана („SSHR“ или „продукта, предмет на разследването“), с произход от Китайската народна република и Индонезия. Комисията публикува известие за започване в Официален вестник на Европейския съюз (2).
                  
               
                     (2)
                  
                  
                     Продуктът, предмет на разследването („SSHR“), е плосковалцовани продукти от неръждаема стомана, дори на рулони (включително нарязани на определени дължини продукти и тесни ленти), само горещовалцовани, с изключение на продуктите, които са ненавити, с широчина 600 mm или повече и с дебелина, превишаваща 10 mm, с произход от Китайската народна република и Индонезия.
                  
               
                     (3)
                  
                  
                     Разследването бе започнато вследствие на жалба, подадена от Европейското сдружение на производителите на стомана („Eurofer“ или „жалбоподателя“) от името на четирима производители от Съюза, които представляват целия обем на производство в Съюза на продукта, предмет на разследването. В жалбата се съдържаха достатъчно доказателства за субсидиране и за произтичаща от него съществена вреда, които да дадат основание за започване на разследването.
                  
               
                     (4)
                  
                  
                     В известието за започване Комисията прикани заинтересованите страни да се свържат с нея, за да вземат участие в разследването. Освен това Комисията изрично информира жалбоподателя, другите известни производители от Съюза, известните производители износители и съответните органи на Китай, известните вносители, доставчиците и ползвателите, търговците, както и сдруженията, за които е известно, че са засегнати, за започването на разследването и ги прикани да вземат участие.
                  
               
                     (5)
                  
                  
                     Всички заинтересовани страни имаха възможност да представят коментари относно започването на разследването и да поискат да бъдат изслушани от Комисията и/или от служителя по изслушванията при търговските процедури в определения в известието за започване срок.
                  
               2.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
         
         
                     (6)
                  
                  
                     На 18 септември 2020 г. жалбоподателят уведоми Комисията, че оттегля жалбата си.
                  
               
                     (7)
                  
                  
                     В съответствие с член 14, параграф 1 от Регламент (ЕС) 2016/1037, ако се оттегли жалбата, процедурата може да бъде прекратена, освен когато прекратяването не е в интерес на Съюза.
                  
               
                     (8)
                  
                  
                     При разследването не бяха установени съображения, които да сочат, че продължаването на процедурата е в интерес на Съюза.
                  
               
                     (9)
                  
                  
                     Поради това Комисията стигна до заключението, че процедурата по отношение на вноса в Съюза на определени горещовалцовани листове и рулони от неръждаема стомана, с произход от Китайската народна република и Индонезия, следва да бъде прекратена, без да бъдат налагани мерки.
                  
               
                     (10)
                  
                  
                     Заинтересованите страни бяха съответно информирани и им беше предоставена възможност да представят коментари. Правителството на Индонезия представи коментар, в който изрази пълното си съгласие със заключението на Комисията. Не бяха получени други коментари.
                  
               
                     (11)
                  
                  
                     Решението е в съответствие със становището на комитета, създаден съгласно член 25, параграф 1 от Регламент (ЕС) 2016/1037,
                  
               ПРИЕ НАСТОЯЩОТО РЕШЕНИЕ:
         
            Член 1
            Антисубсидийната процедура по отношение на вноса в Съюза на плосковалцовани продукти от неръждаема стомана, дори на рулони (включително нарязани на определени дължини продукти и тесни ленти), само горещовалцовани, с изключение на продуктите, които са ненавити, с широчина 600 mm или повече и с дебелина, превишаваща 10 mm, понастоящем класирани в кодове по ХС 7219 11, 7219 12, 7219 13, 7219 14, 7219 22, 7219 23, 7219 24, 7220 11 и 7220 12 и с произход от Китайската народна република и Индонезия, се прекратява.
         
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Брюксел на 6 ноември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 176, 30.6.2016 г., стр. 55.
         
            (2)  Известие за започване на антисубсидийна процедура по отношение на вноса на определени горещовалцовани листове и рулони от неръждаема стомана с произход от Китайската народна република и Индонезия (ОВ C 342, 10.10.2019 г., стр. 18).